text: दीपावली को दीवाली के नाम से भी जाना जाता है । दीपावली हिन्दुओं के प्रमुख त्योहारों में से एक है । इसे कार्तिक मास की अमावस्या के दिन मनाया जाता है । यह प्रकाश पर्व है । इस दिन घर-घर प्रकाश से जगमगा उठता है ।दीपावली के दिन रात्रिकाल में धन-संपत्ति की अधिष्ठात्री देवी लक्ष्मी जी और विघ्नविनाशक व मंगलदाता गणेश जी की पूजा की जाती है । समुद्र-मंथन से प्राप्त चौदह रत्नों में लक्ष्मी भी एक रत्न थीं । लक्ष्मी रत्न का प्रादुर्भाव कार्तिक मास की अमावस्या को हुआ था । उस दिन से कार्तिक की अमावस्या लक्ष्मी-पूजन का त्योहार बन गया । लक्ष्मी के साथ-साथ गणेश की पूजा की जाती है क्योंकि गणेश धन-संपत्ति की संरक्षा करते हैं तथा सब प्रकार के अमंगलों का नाश कर सुख-समृद्धि प्रदान करते हैं ।